ทริกเกอร์ฟันด์ไม่เข้าเป้า
บล.ธนชาต สำรวจทริกเกอร์ฟันด์ผลตอบแทนไกลเป้า ไม่ต้องกังวลแรงถล่มขายหุ้นปลายปี
5 พ.ย. 2558

บล.ธนชาต สำรวจทริกเกอร์ฟันด์ผลตอบแทนไกลเป้า ไม่ต้องกังวลแรงถล่มขายหุ้นปลายปี
บริษัทหลักทรัพย์ (บล.) ธนชาต ได้ทำการศึกษากองทุนทริกเกอร์ฟันด์ที่ลงทุนในตลาดหุ้นไทยทั้งหมด 36 กองทุน คิดเป็นมูลค่ารวม 1.54 หมื่นล้านบาท ข้อมูลจากสมาคมบริษัทจัดการลงทุน (AIMC) พบว่า มีจำนวน 21 กองทุน มูลค่ารวม 1.15 หมื่นล้านบาท ไม่สามารถทำผลตอบแทนได้ตามเป้าหมายในเวลาที่กำหนด และได้เปิดเป็นกองทุนเปิดที่นักลงทุนสามารถขายคืนได้อิสระ
ส่วนที่เหลือ 15 กอง มูลค่ารวม 3,908 ล้านบาท สามารถทำผลตอบแทนได้ตามเป้าหมาย
อย่างไรก็ตาม เนื่องจากกองทุนเหล่านี้ยังมีผลดำเนินงานขาดทุนและดัชนีตลาดหลักทรัพย์แห่งประเทศไทย (SET Index) มีแนวโน้มปรับขึ้นในช่วงปลายปี ซึ่งคาดว่านักลงทุนส่วนใหญ่ที่ยังถือหน่วยลงทุนกองทุนทริกเกอร์ฟันด์ดังกล่าวจะขายคืนต่อเมื่อมูลค่าสินทรัพย์สุทธิต่อหน่วย (NAV) ของกองทุนเริ่มเข้าใกล้ต้นทุนที่ 10 บาท
บล.ธนชาต ประเมินว่า จากสมมติฐานว่าในอนาคตผลตอบแทนกองทุนทริกเกอร์ฟันด์ถึงเป้าหมายทุกกองทุนจะใกล้เคียงกับผลตอบแทนของดัชนีตลาดหลักทรัพย์และนักลงทุนที่ถือหน่วยกองทุนที่เลยกำหนดอายุโครงการไปแล้วจะขายคืนที่ 10 บาท โดยประเมินว่าจะเริ่มเห็นแรงขายด้วยขนาดที่มีนัยสำคัญที่ระดับดัชนีเหนือระดับ 1,500 จุด และ 1,550 จุด
ด้านบริษัทหลักทรัพย์จัดการกองทุน (บลจ.) ทิสโก้ ในฐานะบริษัทจัดการของกองทุนเปิด ทิสโก้ ไทย อิควิตี้ ทริกเกอร์ 8% #19 ประกาศเปิดรับซื้อ, ขายคืนหรือสับเปลี่ยนหน่วยลงทุนของกองทุนดังกล่าวตั้งแต่วันที่ 18 พ.ย. 2558 เป็นต้นไป 
ทั้งนี้ กองทุนเปิด ทิสโก้ ไทย อิควิตี้ ทริกเกอร์ 8% #19 เป็นทริกเกอร์ฟันด์ที่ลงทุนในหุ้นไทย ตั้งเป้าผลตอบแทน 8% ภายใน 8 เดือน โดยเปิดเสนอขายไปเมื่อวันที่ 12-16 มี.ค. 2558 ซึ่งล่าสุดวันที่ 3 พ.ย. 2558 กองทุนมีขนาด 79.59 ล้านบาท มูลค่าสินทรัพย์สุทธิต่อหน่วยอยู่ที่ 9.2977 บาท ขาดทุนประมาณ 7.023% จากราคาเสนอขายครั้งแรกที่ 10 บาท/หน่วย ซึ่งเหลือเวลาอีกไม่กี่วันที่กองทุนจะครบอายุการลงทุน จึงมีความเป็นไปได้น้อยที่จะทำผลตอบแทนได้ตามเป้าหมาย